આવી સલાહ મફત મળે, તો ઝટ નથી પચતી, પરંતુ કોઇ ડાયટેશિયન રૂ. 1000/-ની ફી લઇને સલાહ આપે તો તરત પચે છે. આજનો બેઠાડુ સુખી ગૃહસ્થ તેલમાં તળેલા લથપથ એવા ચાર બટાકાવડા ઝાપટી જતી વખતે વિચારતો નથી કે આ સ્વાદિષ્ટ બટાકાવડા જઠરમાં પહોંચીને વજન નહીં વધારે, તો બીજું શું વધારશે? મોટામસ પેટવાળો કોઇ બંધકોશ મુખરજી કે પછી બ્લડપ્રેશરકુમાર બનારસીલાલ લિફ્ટ છોડીને સીધો પોતાની કારમાં ગોઠવાય છે. એનું પેટ જુઓ, તો એ પેટનો ઘેરાવો સાતમો મહિનો જતો હોય એવી સગર્ભા સ્ત્રી જેવો જણાય. આવા ખાઉધરા લોકોની સંખ્યા વધતી જાય છે. તેઓ સુખી ગણાય છે અને જણાય છે.